Гривна
Алекса Шантић 

Купићу ти златну гривну,
Дивну
Гривну!
Нек' се ниже, ружо б'јела,
Око твога грла б'јела,
Па кад скочиш, селе лака,
Нека чини, цика, цака,
Цика, цака!

Купићу ти златну гривну,
Дивну
Гривну!
А у гривни биће слова
Од бисера, алемова:
Овај дарак онај даде,
што пред твојим сјајем паде,
И што снива без покоја
До два мила ока твоја!

Купићу ти златну гривну,
Дивну
Гривну!
А сви снови, жеље моје
Нек' у златној гривни стоје,
Нек' ти шапћу благо, ти'о:
"Зоро моја, данче мио,
Слатки рају мој,
До гроба сам твој, па твој!..."

Шантићеве песме 1897.